Informácia o energetickej bezpečnosti Slovenskej republiky.

V poslednom období sa stáva energetická bezpečnosť a rast nákladov na energiu dôležitou súčasťou každodenného života. Slovenská republika je krajina s vysokou energetickou náročnosťou a je zároveň takmer absolútne závislá na dovoze energetických zdrojov. Preto vysoký rast cien energie môže spôsobiť aj znižovanie výkonnosti celej ekonomiky. V prípade domácností rast cien energie znamená ich vyššie výdavky na zabezpečenie základných životných potrieb. 

Cieľom každého štátu je trvalo udržateľný ekonomický rast, pričom zabezpečenie tohto ekonomického rastu je podmienené  bezpečnosťou dodávky energie, pri optimálnych nákladoch a primeranej ochrane životného prostredia.

Charakteristika energetickej bezpečnosti

Pod pojmom energetická bezpečnosť sa skrýva spoľahlivá dodávka energie a prístup k energetickým zdrojom a palivám v požadovanom množstve a kvalite, za spravodlivé ceny. Energetická bezpečnosť závisí od bezpečnosti zásobovania ako aj od technickej bezpečnosti energetických zariadení. Nemožno ju chápať izolovane, pretože na globálnom energetickom trhu nie je spojená len s domácimi a medzinárodnými dodávkami energie, ale aj so spoľahlivosťou obchodných partnerov.

Bezpečnosť dodávky energie je definovaná ako zabezpečenie rovnováhy ponuky energie a požiadaviek na jej spotrebu; bezpečnosťou dodávky je aj zabezpečenie technickej bezpečnosti zariadení.

V štáte, ktorý je odkázaný na dovoz fosílnych energetických zdrojov, energetická bezpečnosť  závisí najmä od geopolitických aspektov, možností uskladnenia energetických zdrojov a ich náhrady inými zdrojmi. Toto je v kompetencii vlád členských krajín EÚ a sú považované za otázky dotýkajúce sa národnej suverenity. Avšak postupné spájanie sa energetických trhov v rámci EÚ do jedného silného bloku, presúva niektoré otázky energetickej politiky do rámca politickej agendy EÚ. Odhaduje sa, že ak nebudú prijaté žiadne opatrenia, energetická závislosť EÚ na tretích krajinách narastie z 50% v roku 2000 na 70% v roku 2030. Situácia pre jednotlivé hlavné energetické suroviny v EÚ je nasledovná:

Uhlie:

· v roku 2030 bude do EÚ dovážaných 66% spotrebovávaného uhlia.

Ropa:

· 45% dovozu ropy pochádza z Blízkeho východu

· do roku 2030 bude musieť byť dovozom pokrytých 90% spotreby ropy.

Zemný plyn:

· 40% dovozu zemného plynu do EÚ pochádza z Ruska (30% z Alžírska, 25% z Nórska)

· do roku 2030 bude z Ruska pravdepodobne pochádzať až 60% dovážaného plynu, celková závislosť dosiahne 80%.

Jediným štátom G8, ktorý bude aj v budúcnosti exportérom energetických zdrojov je Rusko. Ukazuje sa, že z hľadiska energetickej bezpečnosti musí mať EÚ záujem, aby Rusko bolo spoľahlivým partnerom a aby sa minimalizovalo riziko ohrozenia dodávok energetických zdrojov do EÚ.

Uvedené vo zvýšenej miere platí aj pre Slovenskú republiku, ktorá dováža všetko čierne uhlie, 98% ropy, 98% zemného plynu a jej jediným významným domácim fosílnym zdrojom je hnedé uhlie.

Dôležité nástroje zvyšovania energetickej bezpečnosti:

Vhodný energetický mix

Využívanie domácich a obnoviteľných zdrojov energie 

Znižovanie energetickej náročnosti hospodárstva

Znižovanie spotreby fosílnych palív

Súčasný stav energetickej bezpečnosti v SR

Uplynulé obdobie v energetike je možné charakterizovať hlavne ako obdobie reštrukturalizácie a privatizácie. Ďalším dôležitým aspektom boli zmeny cien všetkých druhov energie. Problémom sa javí vznikajúci deficit sebestačnosti pre obdobie po roku 2008, keď sa odstaví jadrová elektráreň V-1 v Jaslovských  Bohuniciach, ako aj problém bezpečnosti dodávok elektriny pre východné Slovensko. Pretrvávajú problémy v zabezpečení  povinných zásob ropy. Nemalou mierou je to ovplyvnené aj medzinárodnou situáciou v energetike, rastúcim dopytom po energii v Číne a v Indii. Dôsledkom toho musí byť zosilnená aktivita v hľadaní alternatívnych riešení. Aj Slovenská republika sa musí zamerať na úspory energie, obnoviteľné zdroje energie a rozvoj jadrovej energetiky. Problémom zostáva aj systém riadenia sprivatizovaných energetických spoločností štátom. Čoraz naliehavejšou sa stáva otázka vypracovania ucelenej stratégie energetickej bezpečnosti. 

Bezpečnosť zásobovania uhlím

Využívanie vlastných energetických zdrojov v poslednom období vo zvýšenej miere podporuje aj legislatíva EÚ, nielen z dôvodu bezpečnosti dodávok, ale aj z hľadiska riešenia možných sociálnych dosahov pri utlmovaní produkcie jestvujúcich ťažobných základní.

Členský štát EÚ môže v rámci priorít všeobecného hospodárskeho záujmu preferovať zapojenie zdrojov na výrobu elektriny z domácich energetických zdrojov, čo v prípade Slovenskej republiky predstavuje domáce  uhlie.  Tento spôsob preferencie výroby elektriny z domáceho uhlia je možné uplatniť až do výšky 15% z celkovej výroby elektriny za rok.  

Prostredie na slovenskom trhu s uhlím je plne liberalizované. Čierne uhlie sa na území SR neťaží a je zabezpečované dovozom. Hnedé uhlie sa v SR produkuje v piatich lokalitách tromi akciovými spoločnosťami : Hornonitrianske bane Prievidza, a. s. Prievidza, Baňa Dolina, a. s. Veľký Krtíš a Baňa Záhorie, a. s. Čáry. Domáca produkcia hnedého uhlia potrebu SR nenapĺňa, preto sa takmer 800 tis. ton hnedého uhlia dováža. Domáce hnedé uhlie však naďalej ostáva jediným neobnoviteľným zdrojom potrebným pre zabezpečenie spoľahlivosti sústavy.

V uplynulom období sa nevyskytli žiadne problémy z hľadiska bezpečnosti dodávky uhlia.  Vzhľadom na charakter trhu s uhlím a možnosť diverzifikácie jeho zdrojov a dopravy sa neočakávajú žiadne riziká z dôvodu prerušenia dodávok ani v budúcnosti. 
Bezpečnosť zásobovania ropou 

SR dováža ročne cca 5,5 mil.t. ropy. Tento objem je garantovaný  do roku 2014 na základe dlhodobej medzivládnej zmluvy  s  Ruskou federáciou. Domáca ťažba sa podieľa na spotrebe ropy približne 2 %.

Ropa je z Ruskej federácie dopravovaná ropovodom Družba. Ako alternatíva slúži pre Slovensko aj ropovod Adria. Je možnosť prepojenia ropovodu Adria s plánovaným rumunsko-srbsko-chorvátsko-talianskym ropovodom Konstanca – Terst, čím Slovensko dosiahne diverzifikáciu v zdrojoch ropy. Ďalšou možnosťou diverzifikácie je ropovod IKL - Družba za predpokladu zabezpečenia jeho reverzného chodu. 

SR má záujem participovať aj na projektoch, ktoré riešia ďalšie alternatívne možnosti dodávok ropy  pre krajiny Európy. Ide o realizáciu projektu Odesa - Brody na prepravu kaspickej ropy do Európy a realizáciu projektu prepojenie Bratislava - Schwechat.

V priebehu roka 2005 bola riešená otázka kontinuálnej dodávky ropy na úrovni MH SR, ako zmluvného partnera v rámci medzivládnej dohody o dodávkach ropy s Ruskom.  Ropná bezpečnosť, zabezpečenie dodávok ropy a súvisiacich činností v čase ropnej núdze, sú riešené v príslušných právnych predpisoch Slovenskej republiky. V súčasnosti SR nespĺňa 90 dňové zásoby v rope a ropných produktoch.

Transponovaním smernice Európskeho parlamentu a Rady 2003/30/ES zo dňa 08.05.2003 o podpore používania biopalív alebo iných obnoviteľných palív v doprave Nariadením vlády SR o minimálnom množstve biopalív alebo iných palív z obnoviteľných zdrojov v sortimente motorových benzínov a motorovej nafty na trhu Slovenskej republiky v roku 2006 boli vytvorené predpoklady pre vznik úžitkov a efektov predovšetkým v oblasti zlepšovania kvality ovzdušia, pre podporu využívania obnoviteľných zdrojov energie a v dlhodobom horizonte aj pre zvýšenie bezpečnosti dodávok palív. Využitím biopalív ako náhrady časti motorových palív biozložkami možno znížiť závislosť na rope. 

Bezpečnosť zásobovania plynom

Spotreba zemného plynu v Slovenskej republike v roku 2005 predstavovala 6,5 mld. m3. Úsporné opatrenia priamo súvisia s rastom ceny zemného plynu ako aj so zvyšovaním energetickej efektívnosti na strane odberateľov plynu. 

Plynárenská sústava SR je tvorená prepravnou sieťou, distribučnými sieťami a podzemnými zásobníkmi zemného plynu. Tieto zohrávajú významnú úlohu pri zabezpečovaní bezpečnosti dodávky plynu. Plynárenská sústava SR je vzájomne prepojená so sústavami susedných, krajín konkrétne Ukrajinou, Českou republikou a Rakúskom. V blízkosti slovensko-rakúskej hranice sa nachádza aj významný plynárenský uzol Baumgarten, ktorý je križovatkou viacerých prepravných sietí, ktoré sú v prevádzke (Rakúsko, Nemecko, Taliansko, Slovinsko a Maďarsko) a je aj predpokladaným konečným bodom plánovaného plynovodu Nabucco (na výstavbe ktorého sa budú podieľať Rakúsko, Maďarsko, Rumunsko, Bulharsko a Turecko).

Dominantným podnikom s najväčším podielom dodávok na slovenskom trhu so zemným plynom zostáva Slovenský plynárenský priemysel, a.s. Bratislava. 

Takmer 98% domácej spotreby plynu je importovaných z Ruskej federácie. Import je zabezpečený na základe zmluvy medzi spoločnosťou Slovenský plynárenský priemysel, a.s. a ruskou spoločnosťou Gazexport.

Domáca ťažba zemného plynu v roku 2005 bola na úrovni 135 mil. m3, čo je dlhodobo maximálne 2% z celkovej domácej spotreby.

SR disponuje podzemnými zásobníkmi plynu, ktoré sú situované v juhozápadnej časti krajiny a zohrávajú významnú úlohu pri vyrovnávaní nerovnomernosti dodávok a odberov plynu, ako aj v prípade špičkových odberov.  V súčasnosti ich prevádzkovatelia poskytujú služby uskladňovania zemného plynu aj pre viaceré zahraničné plynárenské spoločnosti. 

Celková kapacita zásobníkov na území Slovenskej republiky je cca 2,3 mld. m3, pričom maximálny denný ťažobný výkon je cca 32 mil. m3, maximálny denný výtlačný výkon cca 27 mil. m3. Pre potreby Slovenskej republiky je využívaná kapacita 1,5 mld. m3.

Využívaný je aj podzemný zásobník situovaný na území Českej republiky (Dolní Bojanovice - využívaná kapacita 0,5 mld. m3), ktorý je priamo napojený na plynárenskú sústavu Slovenskej republiky.

Ďalšou možnosťou ako prispieť k bezpečnosti dodávky je využívanie LNG a diverzifikácia dodávok plynu. Diverzifikácia zdrojov je v podmienkach SR obmedzená existujúcou infraštruktúrou. Isté možnosti ponúka rakúsky plynárenský uzol Baumgarten. Ďalšiu alternatívu predstavuje plynovod Nabucco, ktorý má do Európy dopravovať zemný plyn z územia Kaspického mora príp. z Iránu. Má prechádzať Tureckom, Bulharskom, Rumunskom, Maďarskom a má byť ukončený v rakúskom Baumgartene. 

V roku 2005 sa neudiali žiadne udalosti, ktoré by narušili dodávku zemného plynu pre odberateľov plynu na vymedzenom území SR. Boli zabezpečené plynulé a bezpečné dodávky plynu pre všetkých odberateľov. Kritická situácia nastala na prelome rokov 2005/2006. V dôsledku bilaterálneho sporu Ukrajiny a Ruskej federácie boli pozastavené dodávky plynu na Ukrajinu, čo malo za následok zníženie dodávaných množstiev oproti nakontrahovaným množstvám do prepravnej siete pre odberateľov v SR ako aj určené pre odberateľov mimo územia SR. Bezproblémová dodávka pre odberateľov v SR bola zabezpečená použitím uskladneného plynu v podzemných zásobníkoch. Prepravná sieť, distribučná sieť a podzemné zásobníky plynu v monitorovanom období boli prevádzkované spoľahlivo a bezpečne, pričom plne pokrývali dopyt domáceho trhu.

Bezpečnosť zásobovania elektrinou

Za prenos elektriny do distribučných sietí ako aj pre odberateľov, napojených na prenosovú sústavu, jej bezpečnosť a spoľahlivosť, je podľa zákona o energetike zodpovedný prevádzkovateľ prenosovej sústavy, Slovenská elektrizačná prenosová sústava, a.s., Bratislava (SEPS, a.s.).

SEPS, a.s., zabezpečuje prenos elektriny prostredníctvom svojich 400 kV a 220 kV vedení na území Slovenskej republiky ako aj dovoz, vývoz a tranzit elektriny. Z dôvodu udržania prevádzkyschopnosti elektrizačnej sústavy SR (ES SR), kvality a spoľahlivosti dodávky elektriny z prenosovej sústavy a obnovy synchrónnej prevádzky pri rozpade ES zabezpečuje tzv. systémové služby. SEPS, a.s je bezprostredne zodpovedná za vyrovnanú bilanciu spotreba/výroba v reálnom čase. Prostredníctvom svojho dispečingu operatívne riadi ES SR z pohľadu zabezpečenia vyrovnanej bilancie spotreba/výroba. Celková spotreba elektriny v SR je stabilizovaná s miernym nárastom v posledných rokoch. V tabuľke č.1 sú uvedené údaje „Výroba, spotreba a zaťaženie/dopyt ES SR v rokoch 2001, 2002, 2003, 2004, 2005 a 2006“. Pre rok 2006 je uvedená prognóza. 

Tabuľka č. 1
	Rok
	Výroba
	Spotreba
	Priemerné zaťaženie
	Maximálne zaťaženie

	 
	[GWh]
	[GWh]
	[MW]
	[MW]

	2001
	32 003
	28 325
	3233
	4393

	2002
	32 830
	28 674
	3273
	4421

	2003
	31 147
	28 892
	3298
	4338

	2004
	30 543
	28 682
	3274
	4349

	2005
	31 294
	28 572
	3262
	4346

	2006
	30 941
	29 189
	3332
	4423


Zdroj: Slovenská elektrizačná prenosová sústava (SEPS), a.s. 

ES SR je synchrónne prepojená na ES susedných štátov s výnimkou Rakúska. Cezhraničné výmeny elektriny sa uskutočňujú v koordinácii s prevádzkovateľmi susedných PS na spoločných medzinárodných profiloch cez fixne danú dlhodobú rezerváciu výkonu, prostredníctvom trhovo orientovaných aukcií na voľné obchodovateľné kapacity a v marginálnej miere cez prepojovacie vedenia distribučných spoločností. 

Obdobie rokov 2006 až 2010 prinesie mnohé zmeny do štruktúry elektroenergetiky SR. Z dôvodu splnenia záväzkov SR vyplývajúcich z prístupových rokovaní s EU a z dôvodov zastaranosti a neplnenia ekologických požiadaviek bude postupne v tomto období dochádzať na Slovensku ku kumulácii vyradenia veľkých elektrárenských kapacít. Do roku 2010 má byť vyradených cca 1794 MW elektrických výkonov, ktoré zabezpečujú výrobu okolo 8,0 TWh elektriny. Tento pokles bude predstavovať na Slovensku do 25 % pri výkonoch, ako aj pri výrobe oproti súčasnému stavu. V tabuľke č. 2 sú uvedené „údaje o predpokladanom vyraďovaní zdrojov z prevádzky“.

Tabuľka č. 2
	Elektráreň
	Zariadenie
	Výkon [MW]
	Výroba [MWh]
	Rok vyradenia

	Nováky A
	TG2, TG3
	54
	190 000
	2006-2008

	Nováky B
	3. a 4. blok
	220
	600 000
	2006-2008

	Vojany 1
	3.a 4. blok
	220
	700 000
	2006-2007

	Vojany 2
	25. a 26. blok
	220
	100 000
	2006-2008

	Jasl. Bohunice
	V1 - 1. blok
	440
	2 800 000
	2006

	Jasl. Bohunice
	V1 - 2. blok
	440
	2 800 000
	2008

	Nezávislí
	
	200
	900 000
	2003-2010

	SPOLU
	
	1794
	8 090 000
	2003-2010


Zdroj: Slovenské elektrárne, a.s.

V tabuľke č. 3 sú uvedené voľne obchodovateľné kapacity prepojovacích vedení so susednými štátmi pre možné toky elektriny zo SR a do SR v roku 2005.

Tabuľka č. 3
	Smer toku elektriny zo sústavy SEPS do sústavy:

	ČEPS (ČR)
	MAVIR (MR)
	PSE (PR)
	WPS (UA)

	800 MW 
	600 / 250 MW1) 
	100 MW
	450 MW 


  

	Smer toku elektriny do sústavy SEPS zo sústavy:

	ČEPS (ČR)
	MAVIR (MR)
	PSE (PR)
	WPS (UA)

	800 MW 
	400 / 200 MW 
	450 MW 
	450 MW


1) Každá zo strán prideľuje polovicu zverejnenej kapacity.
Pre smer zo SEPS do MAVIR: 

- voľná obchodovateľná kapacita profilu: 600 MW po započítaní spoločne uznanej dlhodobej rezervácie výkonu 250 MW (uznaná SEPS i MAVIR)

- voľná obchodovateľná kapacita prideľovaná SEPS: 250 MW po započítaní 50 MW dlhodobej rezervácie uznanej SEPS.

Pre smer z MAVIR do SEPS:

- voľná obchodovateľná kapacita profilu: 400 MW

- voľná obchodovateľná kapacita prideľovaná SEPS: 200 MW

––––––––––

Zdroj: SEPS, a.s.

V roku 2005 bilancia vývozu a dovozu elektriny tvorila aktívne saldo 2 722 GWh, čo predstavuje 9,76 % z prenesenej elektriny a 8,7 %  podiel na celkovej výrobe v SR.

Aj za predpokladu realizácie významných opatrení smerujúcich k zníženiu energetickej náročnosti sa predpokladá priemerný ročný nárast spotreby elektrickej energie do roku 2010 o 1,2 až 5,7 TWh. Očakávaný stredný prírastok spotreby je možné nahradiť súčasným vývozom, ale pre dodržanie vyrovnanej bilancie bude potrebné nahradiť vyraďované výkony. Z predpokladaného vývoja spotreby elektriny a výpadku zdrojov vyplýva, že ak sa v Slovenskej republike neuvedú do prevádzky nové zdroje, súčasné aktívne saldo v zahraničnom obchode s touto komoditou sa zmení na pasívne. Tento vývoj je možné ovplyvniť len čiastočne racionalizačnými opatreniami na strane spotreby a zvýšeným využívaním obnoviteľných zdrojov. Na pokrytie tohto výpadku budú potrebné aj opatrenia týkajúce sa  zvýšenia koeficientu časového a výkonového využitia existujúcich zdrojov alebo výstavby nových kapacít, vrátane dostavby už rozostavaných blokov 3, 4 jadrovej elektrárne Mochovce.

SEPS, a.s. vypracovala scenár spotreby a zaťaženia (dopytu) SR, kde základné kontroly dostatočnosti zdrojov pre potreby pokrytia spotreby a regulácie boli realizované pomocou výpočtov na matematických modeloch ES SR. Boli skúmané tri charakteristické časové rezy - zima 2008/9 s očakávaným importom 1712 MW do ES SR, zima 2012/13 s očakávaným importom 2200 MW do ES SR a zima 2017/18 s očakávaným importom 2900 MW do ES SR. Vykonanými výpočtami bolo preukázané, že deficitnú elektrinu v základnom pásme spotreby/výroby je možné fyzicky do SR importovať (samozrejme, ak táto elektrina bude v zahraničí - v krajinách prepojeného nadnárodného systému UCTE, fyzicky i cenovo dostupná a ak budú v dostatočnom rozsahu existovať cenovo i fyzicky prístupné prenosové cesty od zahraničných výrobcov k hraniciam SR).

Z pohľadu výstavby nových vedení sa v období rokov 2010 až 2016 uvažuje s posilnením cezhraničných prepojení 400 kV na profile SR – Maďarsko, SR – Rakúsko, SR – Poľsko a SR – Ukrajina. 

Objemy importu cez tieto prepojenia budú závislé aj od dostatočnosti zdrojov elektriny v EÚ, od prípadného prepojenia UCTE s krajinami IPS/UPS (štáty patriace k bývalému Sovietskemu zväzu) a od dostupnosti prenosových ciest/kapacít v zahraničí.

Interné materiály SEPS, a.s.  obsahujú aj postupy a informácie ako pokrývať zaťaženie sústavy, ako riešiť neočakávané situácie, krízové stavy, výpadok jedného či viac zdrojov. 

V uplynulom období sa problém v bezpečnosti dodávok elektriny prejavoval len v oblasti východného Slovenska v závislosti zásobovania na prevádzke blokov v elektrárni Vojany 1 (EVO1). Ide o problém zásobovania niektorých uzlových oblastí z jedného transformátora 400/220 kV a vedení 220 kV. 

Energetická bezpečnosť z hľadiska EÚ

Energetická bezpečnosť v súčasnosti predstavujú jednu z najvyšších priorít EÚ. Pre zabezpečenie energetickej bezpečnosti vydala Európska komisia tieto nariadenia smernice a dokumenty:

1. Smernica č. 2004/67/ES týkajúca sa opatrení na zaistenie bezpečnosti dodávok zemného plynu, ktorá ustanovuje opatrenia na zaistenie primeranej úrovne bezpečnosti dodávok plynu. Tieto opatrenia tiež prispievajú k správnemu fungovaniu vnútorného trhu s plynom. Vytvára spoločný rámec, v ktorom členské štáty definujú všeobecné, transparentné a nediskriminačné politiky bezpečnosti dodávok zlučiteľné s požiadavkami konkurenčného vnútorného trhu s plynom; objasňuje všeobecné úlohy a zodpovednosť rôznych účastníkov trhu a zavádza osobitné nediskriminačné postupy zaistenia bezpečnosti dodávok plynu. Smernica bola transponovaná do právneho poriadku SR v roku 2006 novelou vyhlášky MH SR č. 206/2005 Z.z. o stavoch núdze.

2. Smernica č. 2005/89/ES o opatreniach na zabezpečenie bezpečnosti dodávok elektrickej  energie a investícií do infraštruktúry, ktorá ustanovuje opatrenia zamerane na zabezpečenie bezpečnosti dodavok elektrickej energie tak, aby sa zaistilo riadne fungovanie vnútorného trhu s elektrickou energiou, primeraná úroveň výrobnej kapacity a primeraná rovnováha medzi dodávkou a dopytom. Lehota na transpozíciu smernice je v roku 2007.

3.  Smernica č.98/93/ES o povinnosti členských štátov udržiavať minimálne zásoby ropy a/alebo ropných výrobkov, ktorou sa členským štátom EÚ ukladá povinnosť skladovať núdzové zásoby ropy a ropných výrobkov na úrovni 90-dňovej spotreby

4. Európska komisia vypracovala Zelenú knihu o bezpečnej, konkurencieschopnej a trvaloudržateľnej energii pre Európu, pričom bezpečnosť dodávok energie je jeden z hlavných cieľov spoločnej politiky. Základné zásady  Zelenej knihy sú: 

· vyváženým spôsobom prispievať k bezpečnosti dodávok, konkurencieschopnosti a trvalej udržateľnosti (tri piliere),
· zabezpečovať transparentnosť a nediskrimináciu na trhu,
· byť v súlade s pravidlami hospodárskej súťaže,
· byť v súlade s povinnosťou služby vo verejnom záujme vrátane prístupu k energii pre všetkých,
· zachovávať suverenitu členských štátov v oblasti primárnych zdrojov energie,
· rešpektovať preferencie členských štátov pri voľbe energetického mixu.
Prehodnotenie prístupu EÚ k núdzovým zásobám ropy a plynu a zabránenie výpadkom

Európska komisia navrhuje nový legislatívny návrh, ktorým sa zabezpečí pravidelnejšie a transparentnejšie uverejňovanie stavu ropných zásob Spoločenstva a prispeje sa k zvýšeniu transparentnosti na trhoch s ropou. 

Okrem toho by sa mali preskúmať súčasné smernice o bezpečnosti dodávok plynu a elektrickej energie, aby sa zabezpečila ich schopnosť vyrovnať sa s potenciálnymi výpadkami dodávok. Tiež sa zvažuje nový legislatívny návrh o zásobách plynu, ktorým by sa zabezpečilo, že EÚ bude schopná reagovať na krátkodobejšie núdzové dodávky plynu pri výpadkoch tak, aby sa uplatňovala solidarita medzi členskými štátmi.

Ďalšou prioritnou oblasťou je riešenie bezpečnosti a konkurencieschopnosti dodávok energie: za udržateľnejší, účinnejší a pestrejší sortiment energií. Každý členský štát si vyberá vlastný sortiment energií. Voľba jedného členského štátu má však nevyhnutne vplyv na energetickú bezpečnosť jeho susedov a Spoločenstva ako celku, ako aj na konkurencieschopnosť a životné prostredie. Strategický prehľad energií v EÚ by ponúkol jasný európsky rámec pre vnútroštátne rozhodnutia o energetickom sortimente. Ďalej by mohlo byť vhodné schváliť celkový strategický cieľ, v rámci ktorého dôjde k vyváženiu cieľov udržateľného využívania energie, konkurencieschopnosti a bezpečnosti dodávok.

Ďalším krokom ku zvýšeniu energetickej bezpečnosti by mohla byť dohoda na úrovni Spoločenstva o cieľoch vonkajšej energetickej politiky a o opatreniach potrebných na úrovni Spoločenstva i jednotlivých štátov. 

Možnosti štátnej správy z hľadiska zaistenia bezpečnosti v energetike

Ministerstvo hospodárstva SR vykonáva štátnu správu v oblasti energetiky v rozsahu, ktorý je ustanovený zákonom o energetike. V súvislosti s bezpečnosťou dodávky elektriny a plynu:

· zabezpečuje sledovanie dodržiavania bezpečnosti dodávky elektriny a plynu

· vypracúva návrh opatrení zameraných na zabezpečenie bezpečnosti dodávok elektriny a plynu

· určuje rozsah kritérií technickej bezpečnosti siete a sústavy

· určuje povinnosti pri stave núdze alebo pri predchádzaní stavu núdze a vo všeobecnom hospodárskom záujme

· rozhoduje o uplatnení povinností vo všeobecnom hospodárskom záujme

· rozhoduje o uplatnení opatrení, ktoré súvisia s predchádzaním stavu núdze alebo stavom núdze; s ohrozením celistvosti a integrity sústavy a siete; s ohrozením bezpečnosti a spoľahlivosti prevádzky sústavy a siete; s ohrozením života a zdravia ľudí alebo majetku fyzických osôb a právnických osôb.

· môže rozhodnutím určiť rozsah pohotovostnej zásoby palív pre držiteľov povolenia na dodávku plynu.

Podľa zákona o energetike, všeobecným hospodárskym záujmom v energetike na účely tohto zákona sa rozumie aj zabezpečenie bezpečnosti sústavy alebo siete, vrátane zabezpečenia pravidelnosti, kvality a ceny dodávok elektriny a plynu, ochrany životného prostredia a energetickej efektívnosti. 

Všeobecný hospodársky záujem v energetike schvaľuje vláda Slovenskej republiky na návrh Ministerstva hospodárstva SR. Ministerstvo hospodárstva SR môže vo všeobecnom hospodárskom záujme uložiť povinnosť prevádzkovateľovi, dodávateľovi a prevádzkovateľovi zásobníka zabezpečiť aj bezpečnosť, pravidelnosť, kvalitu a cenu dodávky elektriny a plynu a energetickú efektívnosť dodávok elektriny. 

Ministerstvo hospodárstva SR stanovilo systém monitorovania a zbierania údajov pre zabezpečenie sledovania dodržiavania bezpečnosti dodávky elektriny a plynu vyhláškou č. 156/2005 Z.z., ktorou boli pre subjekty pôsobiace v energetike ustanovené podrobnosti o rozsahu a postupe pri poskytovaní informácií nevyhnutných na výkon štátnej správy. 
Z dôvodu zabezpečenie bezpečnosti a spoľahlivosti prevádzky elektroenergetickej sústavy Slovenskej republiky vláda Slovenskej republiky dňa 4. mája 2005 schválila všeobecný hospodársky záujem na využívaní domáceho uhlia pri výrobe elektriny. Na základe uvedeného, Ministerstvo hospodárstva SR vydalo rozhodnutia vo všeobecnom hospodárskom záujme na rok 2005 a 2006. Je predpoklad, že takéto rozhodnutia budú vydané aj na rok 2007. 

Ministerstvo hospodárstva Slovenskej republiky vydalo dňa 21. 11. 2005 rozhodnutie, ktorým vzhľadom na ohrozenie bezpečnosti a spoľahlivosti prevádzky elektrizačnej sústavy vo východoslovenskom regióne, v záujme zachovania bezpečnosti a spoľahlivosti prevádzky sústavy uplatnilo, počnúc dňom 1. januára 2006 do 31. decembra 2006 opatrenia: 

· voči výrobcovi elektriny - spoločnosti Slovenské elektrárne, a.s.:
· voči prevádzkovateľovi prenosovej sústavy - spoločnosti Slovenská elektrizačná prenosová sústava, a.s.:

· a voči prevádzkovateľovi distribučnej sústavy vo východoslovenskom regióne - spoločnosti Východoslovenská energetika.

Vývoj cien energií od roku 2000

Slovenská republika prešla zmenami cien energie a to tak, aby ceny pokrývali náklady a odrážali aj výdaje spojené s poskytovaním služieb. Zvýšenia cien energií sa rôznia. Malo pôvodne existovať určité prechodné obdobie na zabránenie radikálnym cenovým nárastom. Prechodné obdobie malo trvať od roku 2003 do roku 2006  a väčšina cenových deformácií mala byť odstránená do konca roka 2005. Očakávaný ročný rast cien pre domácnosti mal byť okolo 20 % v elektrine, 30 % v zemnom plyne a 10 % v teple. Žiadne koncepčné materiály nikde neriešili úpravy cien vodného a stočného.

Dopad rastu cien energie na  spotrebiteľov je stále dosť dramatický. Úpravy cien elektrickej  energie pre domácnosti a aj pre podnikateľov zahájili nárast už v roku 1999, podobné bolo zvýšenie aj v cenách zemného plynu. Prudký nárast cien všetkých druhov energie bol však uskutočnený až od 1.1.2003.

V prílohe materiálu je vývoj cien od roku 2000 do roku 2005 pre zemný plyn, elektrinu, teplo, vodné a stočné. V komodite vodné a stočné je to priemerná cena počítaná z ôsmych vodárenských spoločností. Výkon vlastníckych a akcionárskych práv v týchto spoločnostiach vykonáva Ministerstvo pôdohospodárstva SR.

Podiel štátu na majetkovej účasti energetických spoločností a prehľad vývoja výkonov, nákladov, hospodárskeho výsledku a investícií v týchto energetických spoločnostiach

SR vlastní 34 % akcií v SE a.s. a 66 % akcií vlastní ENEL
SR vlastní 51 % akcií v týchto energetických spoločnostiach:
v ZSE  a.s.   a 49% akcií vlastní spoločnosť E.O.N

v SSE  a.s.   a 49% akcií vlastní spoločnosť E.D.F 

v VSE  a.s.   a 49% akcií vlastní spoločnosť RWE plus

v SPP a.s.    a 49% akcií vlastní konzorcium Ruhrgas a Gas de France

v Transpetrole a.s. a 49% akcií vlastní spoločnosť YUKOS. 

SR vlastní 100 % akcií :

v SEPS a.s. Bratislava

v Teplárenských akciových spoločnostiach

v GovCo a.s.(JAVYZ, a.s.).

Výkon akcionárskych práv v týchto spoločnostiach, okrem Teplárenských spoločnosti, vykonáva Ministerstvo hospodárstva SR.

V prílohe je prehľad základných ekonomicko - technických ukazovateľov podľa jednotlivých spoločností.

Konkrétny návrh riešenia niektorých problémov súvisiacich so systémom zvyšovania cien energie a pohonných hmôt obsahuje materiál „Návrh postupu pri vytvorení operatívneho systému, ktorý by reagoval na akútnu situáciu, ktorá súvisí so zvyšovaním cien pohonných hmôt a energie“.

Z dôvodu komplexného riešenia energetickej bezpečnosti Slovenskej republiky, ktorej cieľom má byť konkurencieschopná energetika zabezpečujúca bezpečnú, spoľahlivú a efektívnu dodávku všetkých foriem energie s prihliadnutím na ochranu životného prostredia a trvaloudržateľný rozvoj, berúc do úvahy všetky nástroje štátu, navrhujeme vypracovať Stratégiu energetickej bezpečnosti SR.

